Skole krisis: Wes-Kaap het nie meer plekFoto: Argief. Verskeie voornemende gr. 1- en gr. 8-leerders in die Wes-Kaap het nog nie plek in ŉ skool vir volgende jaar nie. “Die skole het op 6 Desember gesluit en sommige ouers is steeds op soek na plek vir hul kinders in skole in die provinsie,” sê Debbie Schäfer, Wes-Kaapse LUR vir onderwys. “Beamptes van die Wes-Kaapse departement van onderwys sal nou saamwerk met ouers wanneer die skole weer open om te verseker alle leerders kry plek in skole.” “Skole het ŉ paar oop plekke geïdentifiseer, maar die realiteit is dat meeste Wes-Kaapse skole vol is en goeie skole het lang waglyste,” sê Schäfer. Sy het veral ouers van ander provinsies, wat beplan om hul kinders volgende jaar in ŉ skool in die Wes-Kaap te plaas, aangeraai om hul kinders in hul huidige skole te hou, totdat hulle verseker is van plek in die Wes-Kaap. Sy voorspel dat leerders wat nog nie plek het nie, weke of dalk maande kan wag voordat hulle plek kry in ŉ skool in dié provinsie. Schäfer sê hoewel haar departement voorsiening gemaak het vir ŉ groei in leerdergetalle, in oorleg met die begroting, het hulle nou hul kapasiteit bereik. “Enige nuwe aansoeke sal moeilik wes om te hanteer. Dit is vir my sleg om dié boodskap oor te dra, maar dit is die realiteit wat ons nou in die gesig staar,” sê sy. Die aantal leerders in die Wes-Kaap toon jaarliks aansienlike groei, weens migrasie uit ander provinsies en die aantal leerders wat jaarliks teruggehou word in ŉ graad. “Ons bou jaarliks ses nuwe skole en probeer bestaande skole uitbrei. Maar dit is steeds nie genoeg om die groeiende leerdergetalle in te neem nie,” sê Schäfer. Sy sê haar departement het jare gelede al vir die nasionale departement van onderwys gevra om meer geld beskikbaar te stel om skole te bou, omdat dit toe reeds duidelik was dat die Wes-Kaap ŉ gebrek aan skole sal hê. “Ongelukkig het hierdie versoeke op dowe ore geval.”